ToekomsVenster: God roep ook vir Saulus | Maroela Media
'n 17de-eeuse voorstelling van Paulus deur Valentin de Boulogne. Foto: En.wikipedia.org
Lees: Handelinge 7 en 9
In Paulus se verlede lê 'n hele klompie skrikwekkende goed. Hy het immers die volgelinge van die Here soos 'n besetene vervolg en met die dood gedreig. Wat lê in jou verlede? Is daar enigiets waarvoor die Here jou blind sou wou maak sodat jy opgerig kon word in sy roeping en doel vir jou lewe? En wanneer die skille van jou oë afval, sien jy sy doel in / vir jou lewe raak?
Prys die Here vir sy vergifnis en vryspraak, sy "blind maak" vir dinge wat in jou verlede lê… dinge wat sy roeping oor jou lewe versaak het. Maak 'n inskrywing in jou joernaal van dít waarvoor die Here jou oë nou oopgemaak het. Formuleer in jou eie woorde dít waartoe die Here jou opgerig en geroep het.
Nóg 'n treffende ding wat met Saulus in Judas se huis gebeur, is dat sy kragte herwin word. Hoe dringend nodig en belangrik is dit dat elkeen van Sy dissipels se kragte dikwels herwin word! Anders sou ons beswaarlik Sy roeping op ons lewens kon uitvoer. Let op dat presies dieselfde woord in Filippense 4:13 voorkom.
Gebruik 'n paar oomblikke om Psalm 23 rustig en in stilte deur te lees. Ervaar hoedat die Here jou verkwik, jou kragte herwin terwyl jy tyd in sy teenwoordigheid deurbring.
Here, dankie dat U ons verlede uitsorteer sodat dit geen belemmering het op die uitleef van u doel en agenda en roeping oor ons lewens nie. Amen.